Apr 13,2018
బీబీబీ కొత్త చైర్మెన్‌గా భాను ప్రతాప్‌ శర్మ
న్యూఢిల్లీ: కేంద్ర ఆర్థిక శాఖ 'బ్యాంక్స్‌ బోర్డ్‌ బ్యూరో'ను (బీబీబీ) పునర్‌వ్యవస్థీకరించింది.బీబీబీ ప్రస్తుత చైర్మెన్‌గా వ్యవహరిస్తున్న మాజీ కంప్ట్రోలర్‌ అండ్‌ ఆడిటర్‌ జనరల్‌ వినోద్‌ రారు స్థానంలో భాను ప్రతాప్‌ శర్మను నియమిస్తూ నిర్ణయం తీసుకుంది. ప్రభుత్వ రంగ బ్యాంకుల పాలనా వ్యవహారాలను మెరుగుపర్చేందుకు గాను 2016లో కేంద్ర ప్రభుత్వం బీబీబీని ఏర్పాటు చేసిన సంగతి తెలిసిందే. అంతకు ముందు భాను ప్రతాప్‌ శర్మ బీహార్‌ ప్రభుత్వంలో ఆర్థిక శాఖ కార్యదర్శిగాను.. డీఆర్‌డీవో నియామకాల కేంద్రపు చైర్మెన్‌గాను.. డీవోపీటీ డిప్యూటీ చైర్మెన్‌గాను పని చేసిన అనుభవం ఉంది. ప్రభుత్వ రంగ బ్యాంకుల్లోని ఉన్నత నియామకాల్లో జోక్యం కలిపించుకోమన్న మాటకు కట్టుబడేలా కొత్తగా బీబీబీని పునర్‌ వ్యవస్థీకరించినట్టుగా ఆర్థిక సేవల సంస్థ కార్యదర్శి రాజీవ్‌ కుమార్‌ తెలిపారు. వేదికా భండార్కర్‌ (మాజీ ఎండీ క్రెడిట్‌ సూయిస్‌ ఇండియా), ప్రదీప్‌ కుమార్‌ (మాజీ ఎండీ, ఎస్‌బీఐ), ప్రదీప్‌ పి షా (వ్యవస్థాపకుడు, ఎండీ క్రిసిల్‌)లను బీబీబీలో ఇతర సభ్యులుగా నియమించారు. బీబీబీ అధినేత పదవికి భారతీయ స్టేట్‌ బ్యాంక్‌ (ఎస్‌బీఐ) మాజీ అధినేత్రి అరుంధతీ భట్టాచార్య ఎంపిక కానున్నారంటూ ఇటీవలి పలు ఊహాజనితమైన వార్తలు వెలువడినప్పటికీ.. అనూహ్యంగా ఆ పదవి శర్మాను వరించడం విశేషం. బ్యాంకింగ్‌ రంగంలో రోజుకో కుంభకోణం వెలుగులోకి వస్తూ సంస్కరణల పర్వం కొనసాగుతున్న వేళ బీబీబీ పాత్ర కీలకం కానుంది.
మీ స్నేహితులకు రికమెండ్ చెయ్యండి